Lav et referat af nedenstående tekst:

Tekst:
Noget der klinger så sci-fi-agtigt som ansigtsgenkendelsessoftware lyder umiddelbart lidt fjernt fra plejehjemsverdenen og demente ældre. Ikke desto mindre har fem unge fået ideen til at få lige netop de to ting til at spille sammen og har dermed vundet Region Nordjyllands innovationskonkurrence for ungdomsuddannelser, Nordjyske Nyskabere. Finalen løb af stablen i Utzon Centret i Aalborg, hvor Patrick Jacob Mannoni, Frederik Borksted, Thor Toft Sørensen, Stig Nørgaard Lassen og Masih Molavyzada fra Aalborg Handelsskole, dystede mod fire andre hold af innovative unge om den bedste og mest innovative idé. Femmandsgruppen, som kalder sig Salus, har i fire måneder arbejdet med deres idé, som kan skabe øget tryghed og sikkerhed på plejehjem med fokus på demente beboere. Idéen går ud på at opsætte ansigtsgenkendelsessoftware, hvor et kamera scanner de demente beboeres ansigter, når de nærmer sig udgangen eller går ud fra plejehjemmet. Herefter vil personalet få direkte besked på et digitalt device, så de kan forhindre beboeren i at forvilde sig væk fra plejehjemmet. Det var en idé og et produkt som fik stor ros for både sin originalitet og mulige samfundsværdi samt sit realisérbare forretningspotentiale. Markedsbehovet er umiddelbart til stede, og bliver produktet en succes, er vejen også banet for at brede det ud i hele landet samt for at eksportere det globalt. Med sejren i Nordjyske Nyskabere følger foruden æren også målrettet rådgivning samt en præmiecheck på 25.000 kroner, som vinderne kan bruge på at videreudvikle deres forretningsidé og produkt.

Referat:
Opfindsomme unge fra Aalborg Handelsgymnasium løb med sejren i innovationskonkurrencen Nordjyske Nyskabere for idéen om at bruge ansigtsgenkendelsessoftware til at skabe sikkerhed for demente.